SKRIFTLIG FORESPØRGSEL P-2436/01

af Francesco Speroni (TDI) til Kommissionen

(3. september 2001)

Om: Det Europæiske Energi- og Transportforum

Ovennævnte forum oprettedes ved Kommissionens afgørelse af 11. juli 2001. Med hensyn til tildelingen af de seks pladser, der er reserveret repræsentanter for fagforeningerne, foreskriver afgørelsen, at disse udelukkende skal kunne besættes med repræsentanter udpeget af Den Europæiske Faglige Samarbejdsorganisation, hvorved den eksplicit udelukker de

uafhængige faglige sammenslutninger, som bl.a. repræsenterer langt de fleste piloter og flyveledere. En af følgerne heraf vil være, at disse kategorier vil blive afskåret fra at deltage i arbejdet i forbindelse med et fælles europæisk luftrum, et arbejde, som de hidtil har deltaget i, og som i fremtiden vil henhøre under forummets kompetenceområde.

Hvad er årsagen til en sådan afgørelse, og hvilke initiativer agter Kommissionen eventuelt at tage for at undgå en sådan udelukkelse?

Svar afgivet på Kommissionens vegne af Loyola de Palacio

(1. oktober 2001)

Det Europæiske Energi- og Transportforum, som det ærede medlem henviser til, kommer til at bestå af i alt 34 medlemmer, heriblandt seks fagforbundsrepræsentanter. Dette forum får som hovedopgave at afgive udtalelser om alle initiativer fra Kommissionens side på det energi- og transportpolitiske område. Det vil ligeledes komme til at optræde som observationsorgan vedrørende energi- og transportpolitikken. Endvidere vil det fremføre sine overvejelser om konkurrenceevnen og tilpasningen af strukturerne inden for disse sektorer og samtidig integrere de miljømæssige, sociale og sikkerhedsmæssige aspekter heri.

Baggrunden for, at Kommissionen har appelleret til Den Europæiske Faglige Samarbejdsorganisation (EFS)(CES) med henblik på udvælgelse af de seks fagforenings-repræsentanter, er, at EFS (CES) er det mest repræsentative organ for fagforbundene på europæisk plan inden for samtlige sektorer, herunder da også energi- og transportsektoren.

Det er imidlertid korrekt, at ikke alle fagforbund er tilsluttet EFS (CES). I betragtning af at Kommissionens ønske er at begrænse antallet af medlemmer, som skal indgå i dette forum af hensyn til dets daglige arbejde, har man fra starten ikke planlagt at sikre repræsentation af samtlige eksisterende faglige sammenslutninger i dette forum.

Det er derfor op til de autonome fagforbund at optage de nødvendige kontakter til EFS (CES) med henblik på at undersøge, hvilke muligheder der foreligger for at samarbejde omkring forummets arbejdsopgaver.

Det skal ligeledes præciseres, som anført i artikel 5 i Kommissionens afgørelse 2001/546/EF af 11. juli 2001 om oprettelse af et rådgivende udvalg med betegnelsen Det europæiske Energi- og Transportforum(1), at forummet kan invitere enhver med særlig sagkundskab vedrørende et emne på dagsordenen til at deltage i dets arbejde som ekspert.

Hvad angår det arbejde, der udføres vedrørende det fælles luftrum, fortsætter Kommissionen sine arbejdsopgaver sammen med alle medvirkende parter på dette område, herunder også repræsentanterne for sammenslutningerne af de autonome fagforbund (bl.a. for piloter og flyveledere), sådan som den også tidligere har gjort. Rent faktisk vil forummet få en mere omfattende rolle end den, der er direkte forbundet med det fælles europæiske luftrum.

Sagskomplekset det fælles luftrum behandles desuden i udvalget for den sociale dialog inden for den civile luftfartssektor. De organisationer, der skal medvirke ved denne sociale dialog, er blevet udvalgt på grundlag af kriterierne om repræsentativitet, som bl.a. er nedfældet i Kommissionens afgørelse 98/500/EF af 20. maj 1998 om oprettelse af sektordialogudvalg til fremme af dialogen mellem arbejdsmarkedets parter på europæisk plan(2). På fagforbundsside er Fédération Européenne des Transports (FET), som bl.a. varetager flyveledernes interesser, og European Cockpit Association (ECA), som repræsenterer piloterne, medlemmer af dette udvalg.

(1) EFT L 195 af 19.7.2001.

(2) EFT L 225 af 12.8.1998.